Tsitsipas hoor minute voor eindstryd van ouma se doodStefanos Tsitsipas tydens die eindstryd teen Novak Djokovic. (Foto: Christophe Archambault/AFP) Stefanos Tsitsipas het Maandag op sosiale media gesê hy het Sondag, enkele minute voor die eindstryd teen Novak Djokovic, gehoor sy ouma is dood. “My liewe ouma het vyf minute voordat ek op die baan gegaan het haar stryd verloor,” het Tsitsipas geskryf. Die Griekse tennisster het in ŉ Instagram-plasing gesê dat hy sy eerste Grand Slam-eindstryd aan sy ouma opdra. “Sy was ŉ wyse vrou wie se geloof in die lewe en bereidwilligheid om te gee nie vergelyk kan word met enige ander mens wat ek al teëgekom het nie. Dit is belangrik om meer mense soos sy in hierdie wêreld te hê. Omdat mense soos sy jou lewe gee. Hulle laat jou droom.” (Foto: Stefanos Tsitsipas/Twitter) Djokovic het Sondag tydens die eindstryd van die Franse Ope in Parys vir Tsitsipas met ŉ agterstand van twee stelle ingehaal om eindelik met 6-7, 2-6, 6-3, 6-2 en 6-4 te wen. Dit was Djokovic se 19de Grand Slam-titel. Tsitsipas is een van die jong spelers in dié sport wat spelers soos Djokovic, Roger Federer en Rafael Nadal se prestasies kan najaag, maar nadat die 22-jarige die slegte nuus ontvang het, het hy gesê dat daar belangriker dinge in die lewe is as om trofees te wen. “Die lewe gaan nie oor wen of verloor nie. Dit gaan daaroor om elke oomblik van jou lewe te geniet, of dit nou alleen of saam met ander mense is; om ŉ sinvolle lewe te lei sonder ellende en verwerping,” het hy geskryf. “Om trofees in die lug te hou en die oorwinning te vier is iets, maar dit is nie alles nie.”